Yfir fimm milljónir Úkraínumanna hafa flúið til annarra landa frá því að innrás rússneska hersins hófst 24. febrúar, þar af rúmlega fimmtíu þúsund síðastliðinn sólarhring. Yfir þúsund flugskeytum var skotið á skotmörk í austanverðri Úkraínu síðustu nótt. Rússnesk stjórnvöld segjast hafa sent Úkraínumönnum uppkast að friðarsamkomulagi.
Flóttamannastofnun Sameinuðu þjóðanna greindi frá því í dag að 5.034.439 Úkraínumenn væru flúnir úr landi vegna stríðsins í landinu, þar af 53.850 síðastliðinn sólarhring. Flóttamannavandinn væri orðinn hinn versti í Evrópu frá lokum síðari heimsstyrjaldarinnar 1945. Alþjóðastofnunin um fólksflutninga IOM segir að þessu til viðbótar séu yfir 218 þúsund erlendir ríkisborgarar flúnir frá Úkraínu, þar á meðal námsmenn og farandverkamenn.
Rússneski herinn situr enn um borgina Mariupol. Úkraínskum hermönnum sem verja borgina var gefinn frestur til klukkan ellefu í morgun að leggja niður vopn gegn því að lífi þeirra yrði þyrmt. Því var ekki sinnt. Borgaryfirvöld vonast til þess að samkomulag við Rússa verði virt um að koma sex þúsund almennum borgurum á brott í dag. Að þeirra sögn eru um það bil hundrað þúsund manns í herkví innan borgarmarkanna. Tugþúsundir hafa fallið frá því að innrásin hófst.
Árásir Rússa á skotmörk í austurhéruðum Úkraínu héldu áfram í nótt. Að sögn yfirmanns hernaðaraðgerðanna þar var 1.053 flugskeytum skotið í nótt á hernaðarlega mikilvæga staði. Talsmaður rússnesku stjórnarinnar greindi frá því í dag á fundi með fréttamönnum í Moskvu að Úkraínustjórn hefði verið sent uppkast að friðarsamkomulagi. Boltinn væri því þeirra megin þessa stundina.

Fimm milljónir Úkraínumanna hafa flúið til annarra landa frá því að Rússar réðust á landið fyrir tæplega tveimur mánuðum. Frestur sem úkraínska varnarliðinu í Mariupol var gefinn til að leggja niður vopn er runninn út. 